विश्व ब्रह्माण्ड में गूंजते शाश्वत नाद को न करें अनसुना
ज्ञान, कर्म, उपासना तीन शक्ति धाराओं का समुच्चय है ओंकार। यही शाश्वत ऊर्जा, शाश्वत प्रकाश एवं शाश्वत ध्वनि का मूल है। ओंकार में सृजन, पोषण एवं निवारण जैसी शाश्वत शक्ति निहित होने के कारण ब्रह्मा, विष्णु, महेश की त्रिशक्ति धाराओं का स्त्रोत्र भी इसे माना गया है। इसे त्रिपदा गायत्री का मूल भी कह सकते हैं। कहते हैं सृष्टि बनने पर सर्वप्रथम ओंकार ध्वनि प्रकट हुई, उसके वाइव्रेशन से विश्व ब्रह्माण्ड में विखरे समस्त परमाणु आपस में जुड़ना प्रारम्भ हुए।
''तस्य वाचक प्रणव'' व ''अवति इति ओम''
आज भी वही ओंकार गूंज अनहदनाद रूप में पृथ्वी, आकाश, पाताल सहित सम्पूर्ण ब्रह्माण्ड में सूक्ष्म रूप से गूंज रही है। ओम नाद के साधकों को यही ध्वनि सम्पूर्ण सद् अपने में समा लेने की अनुभूति कराती है। प्राण वैज्ञानिकों का मानना है "ओंकार ही प्रणव है, यही उद्गीत है, इसका उच्चारण ऊंचे स्वर में करने, स्तुति एवं जप करने से जीवन का कायाकल्प होता है।" हमारे अंतःकरण में हृदयस्थ सूर्य चेतना व विश्व ब्रह्माण्ड में विराजित सूर्य के सूक्ष्म तल सविता स्वरूप तक में ओंकार की ही धुन गूंजती रहती है। ''तस्य वाचक प्रणव'' व ''अवति इति ओम'' जैसे सूत्रें द्वारा आकार के इसी गुम्फन का ही तो संकेत मिलता है।
स्वयंभू मानी गयी है ॐ (ओंकार) ध्वनि
इस सृष्टि की प्रत्येक भाषा के हर वर्ण का उच्चारण किसी न किसी घात के सहारे होता है, इसी आधार पर उनके उच्चारण वर्ग बने हैं, जैसे ओष्ठ, तालब्य, दंती आदि, लेकिन ओंकार अनहद नाद है, यह ऐसी शाश्वत ध्वनि है, जो किसी आहत या किसी के साथ टकराहट के बिना पैदा होती है। इसीलिए यह ध्वनि शाश्वत, स्वयंभू मानी गयी है। यह ध्वनि सृष्टि में पाताल लोक, भूलोक, अंतरिक्ष लोक के कण-कण में व्याप्त है। मनुष्य से लेकर हर जीव, वृक्ष, वनस्पति के अंतरतम में यही ध्वनि गुंजित है, इसी गुंजन से सम्पूर्ण सृष्टि की रचना होने की मान्यता है, सम्पूर्ण जीवन के संचरण का मूल भी यही है। विशेषज्ञों ने काँस्य पात्र पर लकड़ी की हथौड़ी की थाप देने से उत्पन्न झनझनाहट जैसी ध्वनि को ॐ ओंकार नाद के समान बताया है।
नाद-ब्रह्म क्या है?
वास्तव में यह धुन एक प्रकार का शाश्वत शब्द भी है, शब्द आकाश की तन्मात्र होने के साथ ब्रह्माण्डीय चेतना को सशक्त बनाने का उद्गम स्रोत भी है, अर्थात शब्द ही शक्ति स्त्रोत्र है। शब्द ही अगोचर, परब्रह्म का जागतिक रूप है, शब्द ही ब्रह्म रूप है। अतः शब्द ही सृष्टि का मूल है और इसी को नाद-ब्रह्म कहते हैं। हमारे तत्त्वदर्शी ऋषि असंख्य अनुसन्धान के बाद इस निष्कर्ष पर पहुंचे। दूसरे शब्दों में कहें तो ब्रह्म के अस्तित्व एवं प्रभाव के प्रथम परिचय का आधार शब्द ही विश्व ब्रह्माण्ड में अनाहत गूंज ॐ (ओंकार) रूप में अनवरत विश्व की कारण चेतना में ऊर्जामय हलचल पैदा करती रहती है। आत्म वैज्ञानिक इसी आधार पर ध्वनि को ब्रह्माण्डीय ऊर्जाशक्ति का मूल कहते हैं, ध्वनि से प्रकाश का गहन समायोजन है ही। इस प्रकार प्रकाश और ध्वनि के संयोग-वियोग से तत्त्व एवं चेतनात्मक सृष्टि का जो आधार अनन्त काल से तैयार होता आ रहा है, ॐ (ओंकार) नाद उसी की अभिव्यक्ति है। आत्मविश्लेषक एवं भौतिक विज्ञानी दोनों समान रूप से मानते हैं कि सृष्टि के सूक्ष्म आकाश तत्व में सम्व्याप्त पदार्थ एवं प्राण के बीच सघन ऊर्जामय हलचल से पदार्थ और प्राणी का प्राकट्य हुआ, ओंकार नाद इस हलचल का मूल है।
ओंकार का ज्ञान सर्वोत्कृष्ट व पूर्ण ज्ञान है
हमारे आत्मविद ऋषिगण सृष्टि-रचना की मूल ब्रह्माण्ड में अनवरत गूंजती एक मात्र सर्वव्यापी अनाहत ध्वनि का आकार दर्शन ॐ (ओंकार) रूप में करते हैं। इसी ओंकार से जुड़कर भारतीय संस्कृति के सम्पूर्ण मंत्र प्राणवान बनते एवं पूर्णता पाते हैं। वेद, उपनिषद, श्रीगुरुग्रंथ साहिब सहित सभी प्रतिष्ठित धर्म ग्रंथ जिन्हें पूर्ण माना जाता है, उनका शुभारम्भ ॐ ओंकार से हुआ है। वास्तव में ओम् (ॐ) ही परमात्मा का शाश्वत शास्त्रोक नाम है, अतः ईश्वर के सभी स्वरूपों की उपासना संबंधी मंत्र भी ओम् (ॐ) से प्रारंभ होते हैं। इस सृष्टि का मूल स्त्रोत्र ओम् (ॐ) ईश्वर स्वरूप है, इसलिए ओंकार का ज्ञान सर्वोत्कृष्ट व पूर्ण माना जाता है। ''ॐ पूर्णमदः पूर्णमिदं पूर्णात् पूर्णमुदच्यते। पूर्णस्य पूर्णमादाय पूर्ण मेवाः शिष्यतेॐ '' अर्थात ओंकार स्वरूप परमात्मा पूर्ण होने के कारण, पूर्ण से उत्पन्न होने वाला और पूर्ण से निकलने वाला हर अंश तथा बचा हुआ शेष भी पूर्ण ही रहता है।
पूज्य सद्गुरु श्री सुधांशु जी महाराज कहते हैं "ओंकार ही प्रणव है, यही उद्गीत है, यही सतनाम है, सबका कर्ता, संपूर्ण तत्व, पूरी सृष्टि का मालिक, निर्भयता देने वाला व स्वयंभू अनाहत है। यह ओंकार 'कामदं मोक्षम् चैव ओंकार नमोनमः'
अर्थात कामनाओं की पूर्णता और कष्टों से मुक्ति दिलाने वाला है। ओंकार हम सबके अंदर सतत नवीनता भरने वाला, सम्पूर्ण संसार को बनाने वाला, पोषण, विकास, प्रबंधन, व्यवस्था, सबका रक्षण, सुख-शांति, तृप्ति, प्रेम, संतुष्टि आदि सम्पूर्णता प्रदान करने वाली शक्ति धारा है। इसके उच्चारण मात्र से हमारे षट्चक्रों का सम्बन्ध ब्रह्माण्ड से जुड़ता है। जिससे साधक में मूलाधार से ब्रह्मरंध्र तत्पश्चात ब्रह्माण्ड तक की शक्तिधारा 'तस्य नाम ओंकार' अर्थात परमात्मा ही 'ॐ कार की अनुभूतियां होती हैं।"
आइये! 'ओंकारों यस्य मूलम' अर्थात सृष्टि के इस बीज मंत्र व इस शाश्वत गूंज की उपासना व गुरुमार्गदर्शन में ध्यान करें, जीवन को ईश्वर व गुरुकृपा का अधिकारी बनायें।